Vrae oor burgemeester se R1 miljoen-motorMaetu Kgaile, burgemeester van die Matlosana-munisipaliteit in Noordwes. Foto: Facebook Die DA het Sondag gesê hy is verstom dat die burgemeester van die Matlosana-munisipaliteit in Noordwes, Maetu Kgaile, glo ŉ splinternuwe motor van R1 miljoen wil hê nadat haar Mercedes Benz, wat net ses maande oud is, in ŉ ongeluk betrokke was. Patrick Sesana, DA-raadslid by die munisipaliteit, het gesê die party sal die Matlosana-munisipaliteit se staande komitee oor openbare rekeninge vra om die omstandighede te ondersoek waaronder Kgaile se amptelike motor in ŉ ongeluk was en hoekom dit nou nodig geag word om ŉ nuwe motor ter waarde van R1 miljoen aan te koop. Volgens Sesana was Kgaile se motor in ŉ ongeluk betrokke net ses maande nadat dit aangekoop is. Hy beweer dat die ANC in Matlosana onlangs versoek het dat die munisipaliteit vir die burgemeester ŉ nuwe BMW X5 aankoop. Die DA dring daarop aan om onder meer te weet of die burgemeester se bestuurder ŉ gevorderde bestuurskursus voltooi het, ŉ vaardigheid wat ŉ voorvereiste is vir ŉ burgemeester se bestuurder. Die party wil ook weet of die burgemeester op pad na ŉ amptelike verpligting was ten tyde van die ongeluk, of die bestuurder se alkoholvlakke ná die ongeluk getoets is en hoekom daar geen mediese verslag beskikbaar is oor die beserings wat opgedoen is of ŉ verslag oor die skade wat aangerig is nie. “Om die situasie verder te vererger, maak die burgemeester sedert die ongeluk van ŉ luukse huurmotor gebruik en die rekening vir die huur van motor raak al meer, maar word nie deur die burgemeester se kantoor bekend gemaak nie. Die DA sal versoek dat die burgemeester onmiddellik hierdie bedrag bekend moet maak of daar sal aansoek gedoen word vir die inligting in terme van die Wet op die Bevordering van Toegang tot Inligting,” het Sesana gesê. Hy het gesê dat die munisipaliteit ŉ “kultuur van finansiële wanbestuur het” terwyl inwoners ly onder werkloosheid en ŉ tekort aan behuising en behoorlike dienste.